### NN 68/2025 (11.4.2025.), Statut Stranke ALTERNATIVA Nezavisni - Jasenko Krovinović

POLITIČKE STRANKE

878

Na temelju članka 6. Ustava Republike Hrvatske (»Narodne novine«, br 56/90, 135/97, 8/98, 113/00, 124/00, 28/01, 41/01, 55/01, 76/10, 85/10, 05/14) i članka 10. Zakona o političkim strankama (»Narodne novine«, br 76/93, 111/96, 164/98, 36/01, 28/06), Skupština stranke ALTERNATIVA Nezavisni – Jasenko Krovinović, na svojoj Osnivačkoj skupštini održanoj 1. ožujka 2025. godine donijela je

STATUT

STRANKE ALTERNATIVA NEZAVISNI – JASENKO KROVINOVIĆ

I. TEMELJNE ODREDBE

1.1. Predmet Statuta

Članak 1.

Ovim Statutom političke stranke ALTERNATIVA Nezavisni – Jasenko Krovinović (u daljnjem tekstu stranka) utvrđuje se naziv, sjedište i obilježja stranke, predstavljanje i zastupanje stranke, ciljevi i način djelovanja, članstvo, oblici organiziranja, upravna tijela, način njihovog izbora i opoziva, trajanje mandata, način odlučivanja, sredstva za rad, prestanak djelovanja stranke, postupak s imovinom stranke u slučaju prestanka te druga pitanja od interesa za rad stranke.

Riječi i pojmovi koji imaju rodno značenje korišteni u ovom Statutu odnose se jednako na muški i ženski rod, bez obzira na to jesu li korišteni u muškom ili ženskom rodu.

Članak 2.

(1) Politika stranke izražena je u Statutu, Programu, deklaracijama i odlukama Skupštine stranke te općim i pojedinačnim aktima upravnih tijela stranke.

(2) Stranka djeluje na području Republike Hrvatske.

(3) Stranka može djelovati i u inozemstvu sukladno pravnom poretku države u kojoj djeluje.

(4) Stranka može surađivati i učlanjivati se u programski bliske domaće i međunarodne političke i nepolitičke organizacije.

1.2. Naziv i sjedište stranke

Članak 3.

(1) Naziv stranke je: ALTERNATIVA Nezavisni – Jasenko Krovinović

(2) Naziv stranke na engleskom jeziku je: ALTERNATIVE Independents

te na francuskom jeziku: ALTERNATIVA Indépendante

(3) Skraćeni naziv stranke je: ALTERNATIVA Nezavisni

(4) Sjedište stranke je u Petrinji.

1.3. Obilježja stranke

Članak 4.

(1) Znak stranke je podcrtano slovo A (A).

(2) Krilatica stranke glasi »Ducit amor patriae«, u prijevodu s latinskog »Vodi me ljubav prema domovini«.

(3) Pečat stranke je oblika oktogona, dijagonale 50 mm, obrubljen hrvatskim pleterom. Riječ »ALTERNATIVA« smještena je ispod gornje obruba oktogona, u sredini pečata je znak stranke, a riječ »Nezavisni« ispod znaka stranke te riječ »Hrvatska« iznad donjeg obruba.

(4) Organizacijski oblici stranke imaju svoj pečat. Pečat ustrojstvenog oblika okruglog je je oblika promjera je 40 mm; obrubljen pleterom, s riječju ALTERNATIVA u prvom redu, riječju nezavisni u sljedećem redu, a u trećem i četvrtom redu ispisano je ime Županije, Grada ili Općine.

(5) Zastava stranke je kvadratnog oblika, odnosa stranica 5:8, ispunjena crvenim, bijelim i plavim poljima sa znakom stranke u gornjem lijevom, crvenom polju, te ispisom krilatice stranke na bijelom polju. Na zastavi se može istaknuti naziv ili skraćeni naziv stranke.

1.4. Predstavljanje i zastupanje stranke

Članak 5.

(1) Stranku predstavlja i zastupa predsjednik stranke.

(2) Stranku može zastupati zamjenik predsjednika stranke u slučaju prestanka mandata predsjednika.

(3) Po pisanoj odluci predsjednika stranke zamjenik predsjednika, potpredsjednik, glavni tajnik ili drugi član stranke može po pojedinim pitanjima u ime predsjednika stranke zastupati stranku.

(4) Radi zaštite pravnih interesa stranke, predsjednik stranke može ovlastiti (opunomoćiti) člana stranke ili osobu koja je ovlaštena pružati pravnu pomoć u zastupanju po pojedinim pravnim pitanjima.

II. CILJEVI I NAČIN DJELOVANJA

2.1. Ciljevi djelovanja

Članak 6.

Misija stranke je ostvarenje upravljanja kako lokalnim tako i nacionalnim resursima i interesima u maniri dobrog gospodara s ciljem kontinuiranog razvoja sigurnog, prosperitetnog i demokratskog društva na zadovoljstvo odgovornih građana, obitelji te uže i šire zajednice.

ALTERNATIVA Nezavisni, kao napredna hrvatska politička stranka, postavlja sljedeće opće ciljeve djelovanja:

(1) Jačanje demokracije i slobode djelovanja u Hrvatskoj, deliberacijom kako na lokalnoj tako i na nacionalnoj razini.

(2) Razvoj gospodarstva i poljoprivrede uz punu primjenu digitalizacije te poticanja poduzetništva davanjem prioriteta nacionalnim interesima.

(3) Racionalizacija, smanjenje i unaprjeđenje učinkovitosti lokalne i nacionalne administracije kao i udjela države i lokalne zajednice u gospodarskim djelatnostima.

(4) Promicanje i jačanje pravne sigurnosti

(5) Briga za mlade, obitelj, povećanje nataliteta te skrb za stare i bolesne.

(6) Razvoj, vrednovanje i primjena znanja i znanosti, kao osnovice nacionalnog opstanka.

(7) Zaštita prirode i okoliša, uz obnovu ruralnih prostora kroz primjenu najboljih praksi te razvoj svijesti svih građana u očuvanje istih.

(8) Osiguranje visokog stupnja energetske i prehrambene samostalnosti uz očuvanje zdravlja ljudi te pedoloških i klimatoloških blagodati prostora na kojem živimo.

(9) Sustavna, strateški razvojno osmišljena izgradnja lokalne, regionalne i nacionalne infrastrukture.

(10) Razvoj nacionalnih obrambenih sposobnosti s vojnim snagama čije će vodstvo, organizacija i borbena oprema biti prilagođena zahtjevnom bojištu budućnosti i mogućim koalicijskih djelovanjima

(11) Očuvanje sportskih, kulturnih i povijesnih dostignuća i vrijednosti

(12) Osiguranje stabilne i sigurne budućnosti Hrvatske u cjelini.

2.2. Način djelovanja

Članak 7.

(1) Rad stranke i njenih tijela je javan.

(2) Javnost rada se ostvaruje javnim djelovanjem i redovnim obavješćivanjem članova i javnosti o svim bitnim pitanjima vezanim uz rad stranke, a osobito izjavama i priopćenjima za medije, objavama na internetskim stranicama i društvenim mrežama, održavanjem javnih skupova i stručnih tribina te poglavito interaktivnom komunikacijom s građanstvom.

(3) Tijela stranke mogu raspravljati i odlučivati bez nazočnosti javnosti:

1. o unutarnjim kadrovskim pitanjima,

2. o strategiji i taktici izborne promidžbe i nominiranju kandidata (kandidatkinja) za izbore,

3. o spajanju, odnosno udruživanju s drugim strankama,

4. o poslovanju stranke,

5. o pitanjima koja se smatraju poslovnom tajnom te

6. o ostalim unutarstranačkim pitanjima

(4) Stranka ima svoju službenu web-stranicu, a može izdavati i svoja glasila.

Članak 8.

(1) Stranka je otvorena za političku suradnju s drugim strankama, nezavisnim listama i pojedincima koji gaje srodne političke ciljeve i prihvaćaju statutarne i programske ciljeve.

(2) Stranka je otvorena za suradnju s građanskim inicijativama, stručnjacima, uglednim građanima i nestranačkim pojedincima u promicanju i unaprjeđenju ciljeva stranke i dobrobiti lokalne zajednice i društva u cjelini.

(3) Stranka se na temelju odluke Skupštine učlanjuje u međunarodne udruge srodnih stranaka, ako to pridonosi ostvarivanju programskih ciljeva.

Članak 9.

Stranka posebno potiče uključivanje i snažnije sudjelovanje mladih i žena u kreiranjima i provedbi politika, te zastupljenosti u tijelima stranke na lokalnoj i nacionalnoj razini

III. ČLANSTVO

3.1. Prijem u članstvo stranke

Članak 10.

(1) Pravo na učlanjenje u stranku ima svaki građanin koji:

• je državljanin RH

• je poslovno sposoban

• je punoljetan

• je ispunio pristupnicu u papirnatom ili elektroničkom obliku

• nije osuđivan za kaznena djela.

• nije član niti jedne druge političke stranke.

(2) Član stranke predajom upisnice jamči za točnost podataka na istima.

Članak 11.

Nakon što se osoba učlani u stranku, stranka ima pravo u roku od 30 dana od primitka upisnice odbiti učlanjenje većinom glasova Upravnog odbora stranke. Ako po isteku 30 dana Upravni odbor nije odbio učlanjenje, novom članu se izdaje članska iskaznica. Format članske iskaznice definira se posebnom odlukom Upravnog odbora.

3.2. Djelovanje članova

Članak 12.

Članovi stranke djeluju u sklopu tijela stranke i ustrojstvenim razinama prema sljedećim principima:

• Geografski princip – svaki član djeluje u tijelima stranke prema ustrojstvenim razinama stranke ustrojenim prema geografskim ili administrativnim cjelinama prema adresi stanovanja. Ako član ima prijavljeno i boravište, može biti aktivan i u ustrojstvenim tijelima kojima pripada prema boravištu. Pravo glasa član ima tamo gdje pripada prema adresi stanovanja, osim ako pisanim putem izrazi želju da to učini prema adresi boravišta.

• Tematski princip – svaki član se može dodatno pridružiti tijelima stranke koja djeluju na tematskom principu. Ako takva tijela imaju vodstvo koje se bira glasanjem, samo članovi stranke koji su ujedno i pripadnici tog tijela imaju pravo glasa.

3.3. Evidencija i vrsta članova

Članak 13.

Stranka ima Registar članova za čije vođenje je odgovoran glavni tajnik stranke. Registar članova se vodi prema vrsti i statusu članova. Član ostaje upisan u registar i po prestanku članstva uz promjenu njegova statusa u registru ako sam ne zatraži potpuno brisanje iz evidencije.

Članak 14.

Statuse članstva za potrebe statističke unutarstranačke evidencije definira Upravni odbor posebnom odlukom.

Članak 15.

(1) Vrste članstva su:

• redovan član

• počasni član

• suspendirani član.

(2) Redovan član je svaki član koji je ispunio upisnicu i upisan je u Registar članova. Redovan član može biti samo fizička osoba.

(3) Počasni član stranke može biti fizička osoba koja svojim radom i djelovanjem promiče ili podupire rad i ciljeve po kojima stranka djeluje.

(4) Suspendirani član je član koji je odlukom tijela stranke privremeno suspendiran od stranačkog djelovanja.

3.4. Članarina

Članak 16.

Odluku o visini članarine donosi Upravni odbor. Članarinu su obvezni plaćati svi redovni članovi. Ako član ne plaća članarinu, a iste nije oslobođen, njegov status prelazi u »Suspendiran« do uplate zaostalih članarina.

Članak 17.

Članarinu nisu obvezni plaćati sljedeće kategorije članova:

• počasni članovi

• nezaposleni studenti (ne računaju se ni poslovi preko studentskog servisa)

• učenici (punoljetni)

• korisnici zajamčene minimalne naknade

• članovi oslobođeni plaćanja članarine odlukom Upravnog odbora.

Članak 18.

Donacije članova (financijske i u naravi) za potrebe aktivnosti stranke se mogu uvažiti kao uplate članarine ako član dostavi dokument koji to potvrđuje. O tome odlučuje tajnik stranke.

Članak 19.

Članovi stranke koji su izabrani ili imenovani dužnosnici i članovi predstavničkih tijela koji primaju plaću ili naknadu za svoj rad u tim tijelima dužni su 5% neto iznosa plaće ili naknade uplaćivati kao dodatak članarini u roku od 15 dana primitka iste. Upravni odbor može većinom glasova pojedine članove osloboditi takve obveze trajno ili na ograničeno vrijeme.

3.5. Prestanak članstva

Članak 20.

Članstvo u stranci prestaje:

• ispisom na vlastiti zahtjev (pisanim putem ili mailom s adrese iz Registra članova)

• isključenjem iz članstva prema odredbama Statuta odlukom tijela stranke ili na temelju

etičkog postupka.

• gubitkom poslovne sposobnosti (dostavom vjerodostojnog dokumenta)

• smrću člana.

3.6. Počasno članstvo

Članak 21.

Počasni članovi ne mogu ostvarivati prava i obveze utvrđene ovim Statutom. Svaki član stranke može predlagati počasne članove Upravnom odboru.

3.7. Prava i dužnosti članova

Članak 22.

Redovni članovi imaju sljedeća prava:

• Birati i biti biran u sva tijela stranke

• Biti kandidiran na stranačkim listama za predstavnička tijela i izvršne dužnosti na svim razinama u Republici Hrvatskoj i Europskoj uniji u skladu s ovim Statutom

• Sudjelovati u svim aktivnostima županijske i lokalne organizacije u kojoj su registrirani

• Sudjelovati u stranačkim aktivnostima

• Sudjelovati u radu stranačkih tematskih tijela

• Izražavati i širiti osobno mišljenje i stajališta usmeno ili pisano, procjenjivati djelovanja ili propuste u djelovanjima drugih članova ili dužnosnika stranke

• Pravo zatražiti pomoć stranke u slučaju pretrpljene štete zbog članstva u stranci

• Nazočiti svim otvorenim sjednicama ustrojstvenih oblika i tijela stranke

• Biti izvještavani o svim aktivnostima ustrojstvenih oblika i tijela stranke

• Pokretati političke inicijative o svim pitanjima unutar stranke, organizirati potporu za te inicijative ili se priključiti inicijativama drugih članova

• Izravno sudjelovati u odlukama stranke osobnim izricanjem stajališta ili posredno o istim odlukama sudjelovati preko svojih predstavnika

• Upoznati se s prijedlozima koji se izravno na njih odnose te se o njima izjasniti

• Iskoristiti sve usluge informiranja i obrazovanja koje stranka pruža

• U slučaju povrede stranačkih prava obratiti se Etičkom povjerenstvu.

Članak 23.

Članovi imaju sljedeće dužnosti:

• Izbjegavati svako djelovanje i ponašanje koje je protivno ovom Statutu, Programu stranke, interesima ili ugledu stranke

• Obavijestiti Županijski upravni odbor o pokretanju kaznenog sudskog postupka koji se protiv njega vodi, njegovom tijeku i ishodu. Ako Županijski upravni odbor nije formiran, tada treba obavijestiti povjerenika ili tajnika stranke

• Osobnim životnim stilom i ponašanjem zauzimati se za načela i program stranke i širiti ga, unaprjeđivati ugled, autoritet i prepoznatljivost stranke

• Sučeljavati stajališta s drugim članovima u dobroj vjeri

• Preuzimati obveze i odgovarati za njihovu realizaciju

• Sudjelovati u (pred) izbornoj kampanji stranke te pružati podršku stranačkim kandidatima

• Čestito se ponašati za vrijeme unutarstranačkih rasprava, poštivati ljudsko dostojanstvo svih sudionika unutarstranačkih rasprava, izbjegavati nepotrebne sukobe, a za slučaj da do njih dođe upotrijebiti sve mogućnosti koje postoje unutar stranke kako bi se izbjegla sudska rješenja

• Poštivati Statut stranke kao i ostale stranačke odluke

• Plaćati članarinu ako nije oslobođen plaćanja iste.

Članak 24.

Stranački dužnosnici imaju sljedeće dužnosti:

• Ponašati se u skladu s višim moralnim standardima kako se to i zahtjeva od dužnosnika jer preuzimaju veću odgovornost za jačanje povjerenja i ugleda stranke

• Koristiti osobni moralni integritet kako bi osigurali da svaki član pridržava i poštuje ciljeve i načela ovog Statuta.

3.8. Priznanja i nagrade članovima

Članak 25.

Članovima stranke koji svojim političkim radom, djelovanjem i aktivnostima promiču afirmaciju Programa i utvrđenih politika, dodjeljuju se povelje i priznanja. Odluku o poveljama i priznanjima donosi Skupština stranke.

IV. ORGANIZACIJSKA STRUKTURA STRANKE

Članak 26.

(1) Osnovna tijela stranke su:

• Skupština stranke

• Upravni odbor

• Predsjednik stranke

• Nadzorni odbor stranke

• Etičko povjerenstvo

• Glavni tajnik stranke.

(2) Posebna tijela stranke su:

• Ured stranke

• Tematska tijela

• Povjerenik – na lokalnoj ili regionalnoj razini

• Koordinacijski odbor stranke.

(3) Organizacijske razine stranke su:

• Nacionalna – najviša razina

• Regionalna – županijska razina

• Lokalna – razina grada ili općine.

Grad Zagreb se tretira kao regionalna razina, a gradske četvrti Grada Zagreba kao lokalna razina.

Tematska tijela se mogu osnivati na svim razinama uz odobrenje Upravnog odbora stranke nacionalne razine.

V. OSNOVNA TIJELA STRANKE

5.1. Skupština stranke

Članak 27.

Skupština stranke najviše je tijelo stranke. Odluke Skupštine stranke obvezuju sve članove stranke. Skupštinu stranke čine svi redovni članovi stranke dok njihov broj ne prijeđe sto pedeset (150), a nakon toga Skupštinu čine svi članovi Upravnog odbora stranke, Nadzornog odbora stranke, Etičkog povjerenstva te izabrani delegati.

Članak 28.

Skupština stranke obavlja sljedeće poslove:

• Donosi i mijenja Statut stranke

• Donosi i mijenja Program stranke

• Bira i razrješuje predsjednika stranke, zamjenika predsjednika i dva potpredsjednika

• Bira i razrješuje članove Upravnog odbora

• Bira i razrješuje članove Nadzornog odbora

• Bira i razrješuje članove Etičkog povjerenstva

• Donosi odluke po prigovoru protiv odluka Upravnog odbora i drugih tijela stranke na prijedlog Etičkog povjerenstva

• Potvrđuje prijedlog odluke Upravnog odbora o učlanjuje u međunarodne udruge srodnih stranaka

• Odlučuje o prestanku rada stranke.

Članak 29.

(1) Skupština stranke obvezno zasjeda svake četiri godine (Redovna izborna), u načelu u godini nakon parlamentarnih izbora, a može se prema potrebi održati i svake godine (Redovna).

(2) U slučaju prijevremenih parlamentarnih izbora, mora se sazvati Skupština (Izvanredna) u roku od 6 mjeseci od održavanja istih.

(3) Skupštinu stranke vodi tročlano Radno predsjedništvo čije članove predlaže predsjednik stranke. Članove Radnog predsjedništva mogu predlagati i članovi Skupštine stranke, ako skupe potporu izraženu u potpisima 25 % članova Skupštine stranke. Odluku o članovima Radnog predsjedništva donosi Skupština stranke većinom glasova i to se odgovarajuće primjenjuje na sve razine organizacije.

(4) Skupština stranke se može održati telefonski i elektroničkim putem za takav način predviđenim aplikacijama, a ova mogućnost se odnosi i na Skupštine regionalnih i lokalnih organizacija.

Članak 30.

(1) Skupštinu stranke saziva Predsjednik stranke na temelju odluke Upravnog odbora stranke pozivom svim članovima Skupštine koji mora sadržavati mjesto i vrijeme zasjedanja te dnevni red, a saziva se najmanje 30 dana prije zakazanog zasjedanja putem web stranice stranke, putem registriranih elektroničkih adresa (e-adresa), putem SMS poruka na registrirane brojeve telefona i/ili poruka kroz internetske aplikacije ili preporučeno poštom ako drugačije nije moguće dostaviti poziv.

(2) Upravni odbor donosi Odluku o ključu za odabir broja delegata najmanje 60 dana prije sazivanja Skupštine.

Članak 31.

(1) Izvanredna skupština stranke saziva se na zahtjev:

• Upravnog odbora stranke

• Koordinacijskog odbora stranke

• Najmanje 33 % redovnih članova stranke.

(2) Izvanredna skupština saziva se najkasnije petnaest dana prije zasjedanja na način propisan za Redovnu skupštinu.

Članak 32.

Zasjedanje Skupštine će biti punopravno ako istoj nazoči minimalno 1/3 članova Skupštine. Odluke se donose natpolovičnom većinom prisutnih članova ako se ne radi o donošenju odluke koja ovim Statutom nije drugačije definirana.

Članak 33.

Za vrijeme zasjedanja Skupštine stranke vodi se zapisnik koji potpisuje zapisničar, a ovjeravaju dva člana Skupštine stranke izabrani većinom glasova. Zapisničara i dva ovjerovitelja zapisnika predlaže Radno predsjedništvo ili 25 % članova Skupštine. U cilju objektivnosti zapisnika tijek Skupštine se može službeno snimati.

5.2. Upravni odbor

Članak 34.

Upravni odbor stranke je izvršno tijelo stranke koje koordinira poslovima unutar stranke, donosi, provodi i nadzire izvršavanje odluka, forum je za konzultacije, te tijelo koje priprema rad Skupštine stranke.

Upravni odbor se sastoji od minimalno sedam članova, a najviše 11 članova. Upravni odbor će Pravilnikom definirati broj članova koji se biraju na Skupštini.

Mandat Upravnog odbora traje četiri godine ili do izvanredne izborne skupštine.

Upravni odbor može većinom glasova od ukupnog broja članova, na prijedlog predsjednika stranke, u svoje redove kooptirati nove članove, a da nisu bili birani i izabrani na Skupštini, ali samo do broja članova koje bira Skupština.

Članak 35.

Članovi Upravnog odbora su:

• Predsjednik stranke

• Zamjenik predsjednika stranke

• Do dva potpredsjednika

• Dva do šest članova Upravnog odbora koje bira Skupština

• Glavni tajnik.

Članak 36.

Odluke Upravnog odbora bit će pravovaljane ako sjednici nazoči minimalno 1/2 od ukupnog broja članova, a odluke se donose natpolovičnom većinom prisutnog broja članova na sjednicama koje se održavaju po potrebi, odnosno barem jedanput kvartalno. U slučaju kada je ishod glasovanja neodlučan, odlučujući glas ima predsjednik stranke.

Upravni odbor može svoje sjednice održavati telefonski i elektroničkim putem za takav način predviđenim aplikacijama, a ova mogućnost se odnosi i na Upravne odbore regionalnih i lokalnih organizacija.

Članak 37.

Upravnim odborom predsjeda Predsjednik stranke. Isto se primjenjuje i na niže organizacijske razine organizacije u odgovarajućem smislu.

Članak 38.

Upravni odbor obavlja sljedeće poslove:

• Priprema sjednice Skupštine stranke

• Donosi odluke o provođenju zadaća dobivenih od Skupštine stranke i nadzire njihovo provođenje

• Predlaže političke aktivnosti stranke sukladno programu i politikama koje utvrđuje Skupština stranke

• Donosi Godišnji financijski plan, rebalans plana, Godišnji plan zaduživanja te usvaja Izvještaj o izvršenju Godišnjeg financijskog plana, kao i druga financijska izvješća

• Donosi Godišnji program rada stranke

• Na prijedlog predsjednika stranke imenuje i razrješava Glavnog tajnika stranke

• Potvrđuje liste kandidata za predstavnička tijela na nacionalnim ili europskim izborima na prijedlog predsjednika stranke

• Potvrđuje liste kandidata za župana i regionalna predstavnička tijela na lokalnim izborima na prijedlog županijskog upravnog odbora

• Donosi odluku o kandidatu na izborima za predsjednika Republike Hrvatske

• Donosi Izborni program stranke na izborima za zastupnike u Hrvatski sabor i Europski parlament

• Donosi odluku o zajedničkom nastupanju na izborima za zastupnike u Hrvatskom saboru i Europskom parlamentu te poslijeizbornoj suradnji s ostalim političkim strankama u Republici Hrvatskoj

• Imenuje Izborni stožer za pripremu i provedbu izborne promidžbe na izborima za zastupnike u Hrvatskom saboru i Europskom parlamentu

• Koordinira rad Kluba zastupnika u Hrvatskom saboru te zastupnicima u Europskom parlamentu

• Raspravlja o potrebi izmjena Programa i Statuta i utvrđuje njihov nacrt

• Utvrđuje politiku gospodarenja imovinom, brine se o korištenju materijalnih sredstava Stranke i predlaže odgovarajuće odluke

• Donosi Pravilnik o radu Etičkog povjerenstva i etičkom postupku na prijedlog Etičkog povjerenstva

• Donosi odluku o suspenziji člana

• Donosi odluku o isključenju člana

• Osniva i raspušta županijske, lokalne i mjesne organizacije

• Donosi ključ za odabir broja delegata za Skupštinu stranke

• Donosi Pravilnik o radu Upravnog odbora, ostale pravilnike, kao i druge akte za čije donošenje ovim Statutom nije propisana nadležnost nekog drugog stranačkoga tijela

• Donosi i druge odluke u skladu sa Statutom.

5.3. Predsjednik

Članak 39.

Predsjednik stranke:

• Predstavlja i zastupa stranku

• Izvršava Statut i Program stranke

• Provodi odluke Skupštine stranke, te sukladno odredbama Statuta odluke Upravnog odbora stranke, Nadzornog odbora stranke i Etičkog povjerenstva

• Obavještava javnost o utvrđenim politikama

• Predlaže Upravnom odboru imenovanje i razrješavanje Glavnog tajnika

• Obavlja dužnost predsjednika Upravnog odbora

• Predlaže Upravnom odboru kooptiranje novih članova Upravnog odbora

• Daje naputke Glavnom tajniku za pripremu sjednica Upravnog odbora

• Predlaže liste kandidata Upravnom odboru za predstavnička tijela na nacionalnim ili europskim izborima

• Sklapa sporazume o zajedničkom nastupanju na izborima za predsjednika Republike Hrvatske, zastupnike u Hrvatskom saboru i Europskom parlamentu te poslijeizbornoj suradnji s ostalim političkim strankama u Republici Hrvatskoj, u skladu sa Statutom

• Potpisuje kandidacijske liste, kandidature i sve punomoći sukladno važećim propisima o predsjedničkim, nacionalnim, europskim i lokalnim izborima

• Podnosi izvještaj Skupštini stranke o izbornim rezultatima na parlamentarnim, europskim i izborima za predsjednika Republike Hrvatske

• Obavlja i druge poslove koji ovim Statutom nisu povjereni kojem drugom tijelu stranke.

Članak 40.

(1) Mandat predsjednika traje četiri godine ili do izvanredne izborne skupštine.

(2) U slučaju njegove spriječenosti (privremene ili trajne) ili odsutnosti, kao i u slučaju prestanka mandata, dužnost obavlja prvenstveno zamjenik predsjednika, a u slučaju spriječenosti ili odsutnosti zamjenika, dužnost obavljaju potpredsjednici stranke na način da dužnost obavlja prvo potpredsjednik koji je dobio veći broj glasova na Skupštini stranke. U slučaju da potpredsjednici imaju isti broj glasova, tada dužnost preuzima stariji potpredsjednik, a tek po njegovoj eventualnoj spriječenosti ili odsutnosti mlađi. Pri tome imaju sve ovlasti propisane u članku 39. Statuta.

(3) U slučaju da je predsjednik stranke trajno spriječen u obavljanju svoje dužnosti ili mu je istekao mandat, izbor novog predsjednika se mora održati u roku 6 mjeseci od trenutka nastupanja trajne spriječenosti ili prestanka mandata.

5.4. Nadzorni odbor

Članak 41.

(1) Nadzorni odbor je tijelo stranke koje vrši stalnu kontrolu nad financijama i imovinom stranke. Nadzorni odbor sastoji se od tri člana koji se biraju na Skupštini stranke. Mandat članova Nadzornog odbora traje četiri godine ili do izvanredne izborne skupštine.

(2) Na svojoj prvoj sjednici članovi Nadzornog odbora među sobom biraju predsjednika. Članovi Nadzornog odbora odluke donose većinom od ukupnog broja članova. Nadzorni odbor može svoje sjednice održavati telefonski i elektroničkim putem za takav način predviđenim aplikacijama, a ova mogućnost se odnosi i na nadzorne odbore regionalnih i lokalnih organizacija.

Članak 42.

(1) Članovi Nadzornog odbora ne mogu biti osobe koje obnašaju dužnosti u stranačkim tijelima, zaposlenici stranke ili članovi ili zaposlenici bilo koje organizacije koja financira stranku.

(2) Nadzorni odbor uz pomoć Glavnog tajnika Stranke izrađuje Pravilnik o radu odbora, a koji mora biti u skladu s odredbama ovog Statuta.

Članak 43.

(1) Nadzorni odbor obavlja sljedeće poslove:

• Razmatra proračun i njegovu provedbu te izrađuje pisanu procjenu koju predstavlja Upravnom odboru

• Redovito ili izvanredno pregledava sve dokumente vezane za financije i upravljanje imovinom stranke

• Kontrolira plaćanje članarina i dodatnih članarina te načine na koje se članarine koriste

• Izvještava godišnje Upravni odbor stranke o svojem radu, Skupštinu na redovnoj četverogodišnjoj skupštini, a na ostalim Skupštinama prema potrebi

• Pisano i odmah, ako primijeti bilo kakvu nepravilnost, izvješćuje Upravni odbor stranke. Upravni odbor stranke će u roku od 60 dana pisano dostaviti povratnu informaciju Nadzornom odboru o poduzetim radnjama na otklanjanju nepravilnosti o kojima je izviješten. Nakon toga će Nadzorni odbor formulirati prijedlog mjera koje bi se trebale poduzeti kako bi se spriječile buduće nepravilnosti, ali i razjasniti pitanje odgovornosti.

• Dostavlja mišljenje Upravnom odboru stranke prije usvajanja godišnjeg proračuna

(2) Nadzorni odbor mora se pridržavati načela tajnosti podataka i informacija do kojih je došao tijekom svojeg djelovanja, a odnose se na pitanja financija i imovine stranke. Podatke i informacije mogu se dati samo osobama ili tijelima koji na to imaju pravo na temelju propisa stranke. Ako bilo koji član prekrši načelo tajnosti Upravni odbor stranke razrješava ga dužnosti.

(3) Radom Nadzornog odbora predsjeda predsjednik Nadzornog odbora. Predsjednik Nadzornog odbora ima pravo zahtijevati podatke i informacije od osoba zaduženih za financije i imovinu stranke, koje su ovi dužni pružiti.

5.5. Etičko povjerenstvo

Članak 44.

(1) Etičko povjerenstvo je tijelo stranke koje je nadležno za tumačenje Statuta u ime Skupštine stranke i osiguranje zaštite statutarnih prava svih članova stranke. Sastoji se od tri člana koji se biraju na Skupštini stranke. Na svojoj prvoj sjednici na poziv predsjednika stranke, članovi Etičkog povjerenstva među sobom biraju predsjednika.

(2) Članovi Etičkog povjerenstva ne mogu biti osobe koje obnašaju dužnosti u stranačkim tijelima, zaposlenici stranke ili članovi ili zaposlenici bilo koje organizacije koja financira stranku (izuzev članarina).

(3) Mandat Etičkog povjerenstva traje četiri godine ili do izvanredne izborne skupštine.

(4) Etičko povjerenstvo može svoje sjednice održavati telefonski i elektroničkim putem za takav način predviđenim aplikacijama.

Predsjednik Etičkog povjerenstva dužan je sazivati sjednice istog u roku primjerenom hitnosti situacije.

Članak 45.

Etičko povjerenstvo mora se pridržavati načela povjerljivosti glede svih informacija i podataka do kojih dođe tijekom obavljanja svojih poslova. Etičko povjerenstvo donosi odluke većinom glasova svih svojih članova.

Članak 46.

Etičko povjerenstvo obavlja sljedeće poslove:

• Osigurava da stranka djeluje u skladu s odredbama ovog Statuta

• Donosi stajališta i objavljuje preporuke kojima pomaže širenje dosljednog tumačenja i izvršavanja odredbi Statuta

• Upozorava na odluke ustrojstvenog oblika ili tijela stranke koje se protive odredbama Statuta te izdaje obvezujuća mišljenja i o tome izvještava Upravni odbor odnosno Skupštinu stranke

• Osigurava poštovanje svakog člana i njegovih prava

• Odlučuje o žalbama na odluke stranačkih tijela većinom glasova. Ako odbije žalbu odluka je konačna. Ako prihvati žalbu, ista se na konačnu odluku prosljeđuje Skupštini stranke

• Pridonosi rješavanju sukoba u stranci

• Daje mišljenje o prihvatljivosti donacija

• Podnosi izvješće o svojem radu Skupštini stranke.

5.6. Glavni tajnik stranke

Članak 47.

Nakon izbora Upravnog odbora i predsjednika stranke, glavnog tajnika i njegovog zamjenika imenuje i razrješuje Upravni odbor na prijedlog predsjednika stranke. Mandat glavnog tajnika u načelu traje 4 godine. Glavni tajnik može odlukom Upravnog odbora i prije biti razriješen dužnosti, kao što mu se mandat može i produžiti.

U slučaju spriječenosti glavnog tajnika stranke, sve poslove iz članka 48. i 49. Statuta obavlja zamjenik Glavnog tajnika stranke.

Glavni tajnik stranke može biti član drugih tijela stranke osim Nadzornog odbora i Etičkog povjerenstva.

Članak 48.

Glavni tajnik je dužnosnik stranke koji obavlja sljedeće poslove:

• Izvršava naloge Skupštine stranke i Upravnog odbora stranke

• Odgovoran je za vođenje Registra članova stranke

• Upravlja Uredom stranke, te stručnim i administrativno-tehničkim osobljem stranke

• Koordinira rad ustrojstvenih oblika stranke

• Obavlja i druge poslove u skladu s ovim Statutom.

Članak 49.

Glavni tajnik obavlja i poslove riznice i u tom smislu obavlja i sljedeće poslove:

• Brine o financijama i računovodstvu stranke

• Odgovara za financijsko poslovanje stranke

• Brine o prihodima i primicima te rashodima i izdacima stranke

• Priprema ugovore o stjecanju, opterećenju i otuđenju imovine stranke

• Sastavlja prijedlog proračuna i izvještaje o izvršenju proračuna kao i druge financijske izvještaje koji se odnosi na imovinski i računovodstveni dio, pri čemu mora poštivati propise Republike Hrvatske, daje ga Nadzornom odboru na uvid i po odobrenju objavljuje na internetskoj stranici stranke.

VI. POSEBNA TIJELA STRANKE

6.1. Ured stranke

Članak 50.

(1) Ured stranke je tijelo koje svakodnevno nadzire rad stranke, prateći djelatnost unutar stranke kao i rad članova zaduženih za različite djelatnosti i zadaće. Uredom stranke upravlja Glavni tajnik stranke ili njegov zamjenik prema odluci Glavnog tajnika stranke.

(2) Članove Ureda stranke bira Upravni odbor na prijedlog Glavnog tajnika stranke, a njihov broj može se mijenjati prema potrebi. Za svoj rad Ured stranke podnosi izvješće Upravnom odboru stranke.

6.2. Tematska tijela

Članak 51.

(1) Tematski oblici organiziranja (Forumi) uspostavljaju se odlukama Upravnog odbora.

(2) Upravni odbor može osnivati oblike organiziranja temeljenima na zajedničkom području zanimanja i djelovanja prema određenoj temi. Članstvo u tematskim oblicima organiziranja otvoreno je za članove, simpatizere i sve građane.

(3) Težište osnivanja tematskih organizacija stranke su u potpori realizacije statutarnih i programskih ciljeva.

(4) Rad tematskih tijela regulira se posebnim pravilnikom koji izrađuju članovi tematskog tijela, a prihvaća ga Upravni odbor stranke.

6.3. Povjerenik

Članak 52.

(1) Povjerenik je osoba koju imenuje i razrješava Upravni odbor stranke s ciljem uspostave lokalne ili županijske organizacije u roku od maksimalno dvije godine.

(2) Povjerenik ima svojstvo predsjednika lokalne ili županijske organizacije. Povjerenika na razini lokalne organizacije može imenovati i županijska skupština stranke, ali samo tamo gdje ne postoji lokalna organizacija i ako ne postoji povjerenik imenovan od strane Upravnog odbora.

6.4. Koordinacijski odbor stranke

Članak 53.

Koordinacijski odbor stranke čine članovi Upravnog odbora stranke i predsjednici županijskih organizacija stranke. Funkcija mu je koordiniranje između nacionalne, regionalne i lokalne razine organizacije.

Članak 54.

Koordinacijskim odborom predsjeda predsjednik Upravnog odbora stranke.

Članak 55.

Županijske organizacije s brojem podružnica i povjerenika većim od pet može formirati Županijski koordinacijski odbor, koji čine Županijski upravni odbor i predsjednici i povjerenici svih lokalnih organizacija. Njima predsjeda predsjednik Županijskog upravnog odbora.

VII. ORGANIZACIJSKE RAZINE

7.1. Regionalna razina organizacije

Članak 56.

Regionalni organizacijski oblik stranke je županijska organizacija. Županijske organizacije odgovaraju geografskom teritoriju županija. Stranačka organizacija Grada Zagreba ima status županijske organizacije.

Članak 57.

(1) Članovi županijske organizacije registriraju se samo u jednoj organizaciji, s time da mogu pomagati u radu drugih organizacija, ali bez prava glasa prilikom donošenja njihovih odluka. Upravni odbor na nacionalnoj razini osniva županijske organizacije i ima ih pravo raspustiti ako njihovo djelovanje značajno odudara od ciljeva i načela opisanih u odredbama ovog Statuta.

(2) Svaki član jedne može tražiti premještaj u registar članova druge županijske organizacije. Odlukom Upravnog odbora stranke, član koji zatraži premještaj, bit će premješten u registar članstva druge županijske organizacije. To se posebice odnosi na članove koji imaju različito prebivalište u odnosu na boravište.

7.2. Županijska skupština

Članak 58.

Županijska skupština je najviše programsko i izborno tijelo na županijskoj razini organizacije.

(1) Svi članovi registrirani u županijskoj organizaciji imaju pravo sudjelovati na županijskoj skupštini.

(2) Ako unutar županijske organizacije postoje formirane minimalno tri lokalne organizacije, tada se prelazi na delegatski sustav gdje su članovi županijske skupštine predsjednici i povjerenici svih lokalnih organizacija, te po jedan delegat na svakih napunjenih deset članova formirane lokalne organizacije ako nije drugačije definirano odlukom Upravnog odbora na nacionalnoj razini. Delegati se tada smatraju članovima Županijske skupštine.

(3) Pravo glasa imaju samo oni redovni članovi koji su na dan sazivanja županijske skupštine bili registrirani u županijskoj organizaciji najmanje šezdeset dana. Zasjedanje županijske skupštine je punopravno ako je nazočno najmanje 1/3 članova s pravom glasa.

Članak 59.

(1) Zasjedanje županijske skupštine saziva županijski upravni odbor najmanje jednom godišnje, tako da u pozivu članovima najmanje dvadeset dana prije mora biti naznačeno mjesto i vrijeme održavanja kao i dnevni red. Županijska skupština mora se sazvati u sljedećim slučajevima:

• Na zahtjev županijskog upravnog odbora

• Na pisani zahtjev najmanje 25 % redovnih članova županijske organizacije uz naznačen dnevni red

• Na zahtjev Upravnog odbora stranke.

(2) Za vrijeme zasjedanja županijske skupštine vodi se zapisnik kojeg potpisuje zapisničar, a ovjeravaju dva člana županijske skupštine stranke koji su izabrani većinom glasova. Njih predlaže radno predsjedništvo ili 25 % članova županijske skupštine. U cilju objektivnosti zapisnika tijek skupštine se može službeno snimati.

Članak 60.

Županijska skupština na svojem zasjedanju obavlja sljedeće poslove:

• Bira i razrješuje županijski upravni odbor, osim članova koje imenuje županijski upravni odbor (izborna skupština)

• Bira i razrješuje predsjednika županijske organizacije (izborna skupština)

• Utvrđuje godišnji plan rada županijske organizacije

• Potvrđuje i mijenja poslovnik o radu županijske organizacije, a koji mora biti u skladu s ovim Statutom

• Utvrđuje liste kandidata za županijske izbore, kao i kandidata koje stranka podržava.

Članak 61.

Ako iz bilo kojeg razloga Upravni odbor stranke nije donio Odluku o ključu za odabir delegata za Skupštinu stranke, broj delegata županijske organizacije za Skupštinu stranke se definira na način da su članovi Skupštine stranke predsjednici županijskih organizacija, predsjednici lokalnih organizacija te dodatno na svakih punih 30 članova županijske organizacije se ostvaruje pravo na dodatnog delegata.

Članak 62.

Zasjedanje Županijske skupštine će biti punopravno ako istoj nazoči minimalno 1/3 članova Skupštine. Odluke se donose natpolovičnom većinom prisutnih članova.

7.3. Županijski upravni odbor

Članak 63.

Županijski upravni odbor je izvršno tijelo županijske organizacije. Županijski upravni odbor sastoji se od najmanje pet, a najviše devet članova čiji mandat traje četiri godine ili do izvanredne izborne skupštine. Županijski upravni odbor punopravno odlučuje ako je sjednici nazočno više od polovine ukopnog broja članova, a odluke donosi većinom glasova prisutnih članova odbora.

Članak 64.

Upravni odbor županijske organizacije čine:

• Predsjednik županijske organizacije

• Dva potpredsjednika

• Jedan do pet članova Upravnog odbora

• Tajnik.

Članak 65.

Županijski upravni odbor obavlja sljedeće poslove:

• Predlaže Godišnji plan rada županijske organizacije

• Izvještava o svom radu županijsku skupštinu

• Organizira lokalne aktivnosti stranke

• Priprema i saziva sjednicu Županijske skupštine

• Upravlja proračunom županijske organizacije

• Na prijedlog predsjednika županijske organizacije imenuje tajnika

• Imenuje i razrješava povjerenike za formiranje lokalnih organizacija.

7.4. Predsjednik županijske organizacije

Članak 66.

Predsjednik županijske organizacije:

• Predstavlja županijsku organizaciju stranke

• Izvršava ovaj Statut i Program stranke i Program županijske organizacije

• Izvršava odluke nadležnih stranačkih tijela nacionalne i županijske razine

• Obavještava javnost o utvrđenim politikama

• Daje naputke tajniku za pripremu sjednica upravnog odbora

• Sklapa sporazume o zajedničkom nastupanju na izborima za župana i županijsku skupštinu te poslijeizbornoj suradnji s ostalim političkim strankama u Republici Hrvatskoj u skladu sa Statutom. Ako na lokalnoj razini ne postoji lokalna organizacija ili imenovan povjerenik, isto vrijedi i za lokalnu razinu

• Podnosi izvještaj Županijskoj skupštini stranke o izbornim rezultatima na lokalnim izborima Republike Hrvatske

• Obavlja i druge poslove koji ovim Statutom nisu povjereni kojem drugom tijelu stranke, a pripadaju županijskoj organizacijskoj razini stranke.

Članak 67.

Predsjednik županijske organizacije bira se na mandat na četiri godine ili do izvanredne izborne skupštine.

7.5. Nadzorni odbor županijske organizacije

Članak 68.

Nadzorni odbor županijske organizacije ima tri člana koji među sobom biraju predsjednika na prvoj sjednici. Nadzorni odbor županijske organizacije se bira na četiri godine ili do izvanredne izborne skupštine.

Formiranje županijskog nadzornog odbora nije obavezno, ali je poželjno i preporučljivo zbog kvalitetnijeg nadzora zakonitosti rada stranke.

Članak 69.

Nadzorni odbor županijske organizacije nadzire financijsko i materijalno poslovanje županijske organizacije te rad županijske organizacije u smislu pridržavanja odredbi ovog Statuta.

Članak 70.

Ako nadzorni odbor županijske organizacije utvrdi nepravilnost, mora po saznanju pisanim putem o tome informirati Nadzorni i Upravni odbor stranke te Županijski upravni odbor i od istog odbora tražiti hitno otklanjanje nepravilnosti.

7.6. Tajnik županijske organizacije

Članak 71.

Tajnika županijske organizacije bira županijski upravni odbor na mandat od četiri godine ili do izvanredne izborne skupštine. Tajnik županijske organizacije može biti član drugih tijela stranke osim nadzornog odbora na nacionalnoj ili županijskoj razini.

Članak 72.

Tajnik županijske organizacije je dužnosnik stranke koji obavlja sljedeće poslove:

• Izvršava naloge županijske skupštine stranke i županijskog upravnog odbora stranke

• Odgovoran je za ažuriranje Registra članova stranke u županiji

• Upravlja imovinom županijske organizacije

• Koordinira rad organizacijskih oblika županijske organizacije stranke

• Koordinira postupke sukladno smjernicama Glavnog tajnika stranke

• Obavlja i druge poslove u skladu s ovim Statutom.

Članak 73.

Tajnik županijske organizacije obavlja i poslove riznice i u tom smislu, obavlja i sljedeće poslove:

• Brine o financijama županijske organizacije stranke

• Brine o prihodima i primicima te rashodima i izdacima županijske organizacije stranke

• Po nalogu predsjednika županijske organizacije sastavlja prijedlog proračuna i izvještaje o izvršenju proračuna županijske organizacije kao i druge potrebne financijske izvještaje vezane za rad županijske organizacije.

• Redovito informira Ured stranke o financijskim izvješćima.

7.7. Tematska tijela županijske organizacije

Članak 74.

Tematska tijela na županijskoj organizaciji se mogu organizirati isključivo za teme regionalnih i lokalnih politika.

7.8. Lokalna razina organizacije

Članak 75.

Lokalni organizacijski oblik stranke je gradska organizacija u gradovima te općinska organizacija u općinama (dalje u tekstu riječi gradska/općinska mijenja se riječju lokalna). Lokalne organizacije odgovaraju geografskom teritoriju gradova ili općina. Stranačka organizacija gradske četvrti Grada Zagreba ima status lokalne organizacije.

Članak 76.

(1) Članovi lokalne organizacije registriraju se samo u jednoj organizaciji, s time da mogu pomagati u radu drugih organizacija, ali bez prava glasa prilikom donošenja njihovih odluka.

(2) Svaki član jedne može tražiti premještaj u registar članova druge lokalne organizacije. Odlukom Upravnog odbora stranke, član koji zatraži premještaj, bit će premješten u registar članstva druge lokalne organizacije. To se posebice odnosi na članove koji imaju različito prebivalište u odnosu na boravište.

Članak 77.

Upravni odbor stranke ima pravo raspustiti lokalnu organizaciju ako njezino djelovanje značajno odudara od ciljeva i načela opisanih u odredbama ovog Statuta. Isto to pravo ima i Županijski upravni odbor, uz suglasnost Upravnog odbora stranke.

8.2. Gradska/općinska skupština

Članak 78.

Lokalna skupština je najviše programsko i izborno tijelo na lokalnoj razini organizacije. Svi članovi registrirani u lokalnoj organizaciji imaju pravo sudjelovati na lokalnoj skupštini, ali pravo glasa imaju samo oni članovi koji su na dan sazivanja lokalne skupštine bili registrirani u lokalnoj organizaciji najmanje šezdeset dana. Zasjedanje lokalne skupštine je punopravno ako je nazočno najmanje 1/3 članova s pravom glasa.

Članak 79.

(1) Zasjedanje lokalne skupštine saziva lokalni upravni odbor najmanje jednom godišnje, tako da u pozivu članovima najmanje deset dana prije mora biti naznačeno mjesto i vrijeme održavanja kao i dnevni red. Lokalna skupština mora se sazvati u sljedećim slučajevima:

• Na zahtjev lokalnog upravnog odora

• Na pisani zahtjev najmanje 25% članova lokalne organizacije uz naznačen dnevni red

• Na zahtjev Upravnog odbora stranke ili županijskog upravnog odbora.

(2) Za vrijeme zasjedanja lokalne skupštine vodi se zapisnik koji potpisuje zapisničar, a ovjeravaju dva člana lokalne skupštine stranke koji su izabrani većinom glasova. Njih predlaže radno predsjedništvo ili 25% članova lokalne skupštine U cilju objektivnosti zapisnika tijek skupštine se može službeno snimati.

Članak 80.

Lokalna skupština na svojem zasjedanju obavlja sljedeće poslove:

• Bira i razrješuje lokalni upravni odbor, osim članova koje imenuju predsjednik lokalne organizacije i lokalni upravni odbor (izborna skupština)

• Bira i razrješuje predsjednika lokalne organizacije (izborna skupština)

• Određuje broj članova lokalnog upravnog odbora koji ne može biti manji od pet niti veći od devet članova, a broj članova mora biti neparan (izborna skupština)

• Bira i razrješuje delegate za županijsku skupštinu stranke kada se steknu uvjeti za delegatski princip biranja i odlučivanja u županijskoj skupštini

• Utvrđuje godišnji plan rada lokalne organizacije

• Potvrđuje i mijenja Poslovnik o radu lokalne organizacije, a koji mora biti u skladu s ovim Statutom

• Utvrđuje liste kandidata za lokalne izbore kao i kandidata kojeg stranka podržava.

8.3. Upravni odbor gradske/općinske organizacije

Članak 81.

Lokalni upravni odbor je izvršno tijelo lokalne organizacije. Lokalni upravni odbor sastoji se od najmanje pet, a najviše sedam članova čiji mandat traje četiri godine ili do izvanredne izborne skupštine. Lokalni upravni odbor punopravno odlučuje ako je sjednici nazočno više od polovine ukupnog broja članova, a odluke donosi većinom glasova prisutnih članova odbora.

Članak 82.

Upravni odbor lokalne organizacije čine:

• predsjednik lokalne organizacije

• dva potpredsjednika

• jedan do tri člana upravnog odbora

• tajnik.

Članak 83.

Lokalni upravni odbor obavlja sljedeće poslove:

• Predlaže godišnji plan za rad lokalne organizacije

• Izvještava o svom radu lokalnu skupštinu

• Organizira lokalne aktivnosti stranke

• Priprema i saziva sjednicu lokalne skupštine

• Upravlja proračunom lokalne organizacije.

8.4. Predsjednik gradske/općinske organizacije

Članak 84.

Predsjednik lokalne organizacije:

• Predstavlja lokalnu organizaciju stranke

• Izvršava ovaj Statut i Program stranke te županijske i lokalne organizacije

• Izvršava odluke ostalih lokalnih tijela

• Obavještava javnost o utvrđenim lokalnim politikama

• Daje naputke tajniku lokalnog upravnog odbora za pripremu sjednica lokalnog upravnog odbora

• Sklapa sporazume o zajedničkom nastupanju na lokalnim izborima za gradonačelnika ili načelnika i gradsko ili općinsko vijeće te o poslijeizbornoj suradnji s ostalim političkim strankama u Republici Hrvatskoj, u skladu sa Statutom

• Podnosi izvještaj lokalnoj skupštini stranke o izbornim rezultatima na lokalnim izborima Republike Hrvatske

• Obavlja i druge poslove koji ovim Statutom nisu povjereni kojem drugom tijelu stranke, a pripadaju lokalnoj organizacijskoj razini stranke.

Članak 85.

Predsjednik lokalne organizacije bira se na mandat od četiri godine ili do izvanredne izborne skupštine.

8.5. Nadzorni odbor gradske/općinske organizacije

Članak 86.

Nadzorni odbor lokalne organizacije ima tri člana koji među sobom biraju predsjednika na prvoj sjednici. Nadzorni odbor lokalne organizacije se bira na četiri godine ili do izvanredne izborne skupštine.

Formiranje lokalnog nadzornog odbora nije obavezno, ali je poželjno i preporučljivo zbog kvalitetnijeg nadzora zakonitosti rada stranke.

Članak 87.

Nadzorni odbor lokalne organizacije nadzire financijsko i materijalno poslovanje lokalne organizacije te rad lokalne organizacije u smislu pridržavanja ovog Statuta.

Članak 88.

Ako nadzorni odbor lokalne organizacije utvrdi nepravilnost, mora po saznanju pisanim putem o tome informirati Nadzorni odbor stranke i županijski upravni odbor te od lokalnog upravnog odbora tražiti hitno otklanjanje nepravilnosti.

8.6. Tajnik gradske/općinske organizacije

Članak 89.

Nakon izbora lokalnog upravnog odbora i predsjednika lokalne organizacije stranke, tajnika lokalne organizacije imenuje predsjednik lokalne organizacije stranke na mandat od četiri godine ili do izvanredne izborne skupštine.

Članak 90.

Tajnik lokalne organizacije je dužnosnik stranke koji obavlja sljedeće poslove:

• Izvršava naloge lokalnih tijela stranke

• Odgovaran je za ažuriranje Registra članova stranke grada odnosno općine

• Upravlja imovinom kojom raspolaže lokalna organizacije stranke

• Koordinira rad organizacijskih oblika lokalne organizacije stranke

• Koordinira postupke sukladno smjernicama Glavnog tajnika stranke

• Obavlja i druge poslove u skladu s ovim Statutom.

Članak 91.

Tajnik lokalne organizacije obavlja i poslove riznice stoga ne može biti član drugih tijela stranke. U tom smislu obavlja i sljedeće poslove:

• Brine o financijama lokalne organizacije stranke

• Brine o prihodima i primicima te rashodima i izdacima lokalne organizacije stranke

• Obavlja i druge poslove u skladu s ovim Statutom

• Po nalogu predsjednika lokalne organizacije sastavlja prijedlog proračuna i izvještaje o izvršenju proračuna lokalne organizacije kao i druge potrebne financijske izvještaje vezane za rad lokalne organizacije.

• Redovito informira županijskog tajnika o financijskim izvješćima.

IX. KANDIDIRANJE I ODLUČIVANJE

Članak 92.

Sva tijela stranke odlučuju javnim glasanjem. Izuzetak od javnog glasanja su sva ona pitanja kod kojih se odlučuje o članovima ili pojedincima (izbor stranačkih dužnosnika ili kandidata za javne i druge funkcije) kada je glasanje tajno.

Članak 93.

(1) Kandidature za dužnosnike stranke počinju objavom datuma Izborne skupštine bilo koje razine stranke na internetskoj stranici stranke. Kandidature se mogu isticati na odgovarajućoj internetskoj stranici sve dok ne počne točka dnevnog reda utvrđivanje liste kandidata.

(2) Kandidature se mogu predati i u pisanom obliku Glavnom tajniku, odnosno tajniku ili povjereniku organizacijske razine u kojoj se provode izbori. Sve kandidature se odnose samo na pozicije za koje su izbori na skupštini predviđeni.

Članak 94.

(1) Svaki redovan član stranke ima pravo kandidirati se, birati i biti biran ako je na dan raspisivanja Skupštine stranke ili županijske skupštine ili lokalne skupštine stranke prošlo devedeset dana od dana njegova upisa u Registar stranke.

(2) Da bi kandidatura bila valjana potrebna je izjava o kandidaturi, a ako se odlučuje po delegatskom sustavu tada je za kandidaturu za predsjednika stranke potrebna i podrška minimalno dvije organizacije niže razine.

(3) Kandidati će imati mogućnost predstavljanja sebe, programa i ciljeva na skupštini.

Članak 95.

(1) Za mjesta za koja se bira više kandidata izabrani su oni kandidati koji dobiju najveći broj glasova. U slučaju da se na posljednjem ulaznom mjestu nađu dvojica kandidata s jednakim brojem glasova, glasanje se ponavlja samo za ta dva kandidata nakon čega je izabran onaj s više dobivenih glasova.

(2) Predsjednika i zamjenika predsjednika stranke; predsjednika županijske i predsjednika lokalne razine bira se natpolovičnom većinom (50 % plus jedan glas) prisutnih članova Skupštine kojoj je utvrđen kvorum.

X. KLUB ZASTUPNIKA

Članak 96.

(1) Zastupnici stranke u Hrvatskom saboru osnivaju Klub zastupnika stranke ako ih ima dovoljno ili ako ih Upravni obor stranke ovlasti mogu se priključiti drugom klubu zastupnika ili osnovati klub zastupnika zajedno s pripadnicima drugih stranaka i nezavisnim zastupnicima.

(2) Nezavisni zastupnici u Hrvatskom saboru mogu biti članovi Kluba zastupnika. Klub zastupnika donosi Poslovnik kojeg potvrđuje Upravni odbor stranke.

Članak 97.

Klub zastupnika stranke podnosi izvješće Skupštini stranke.

Članak 98.

Odredbe ove glave Statuta na odgovarajući se način primjenjuju na klubove članova stranke u predstavničkim tijelima jedinica lokalne i područne (regionalne) samouprave.

XI. UNUTARSTRANAČKA INFORMIRANOST I EDUKACIJA

Članak 99.

Svaki član stranke ima pravo na pristup unutarstranačkim informacijama i edukaciji. Regionalne odnosno lokalne organizacije dužne su prilikom prijema upoznati članove s osnovama djelovanja stranke.

XII. SREDSTVA ZA RAD

Članak 100.

Sredstava za rad stranka ostvaruje od:

• članarine

• dobrovoljnih priloga (donacija)

• organizacije stranačkih manifestacija

• izdavačke djelatnosti

• prodaje promidžbenog materijala

• prihoda iz državnog proračuna te proračuna jedinica lokalne i područne (regionalne) samouprave

• prihoda od imovine u svom vlasništvu

• iz drugih zakonom dopuštenih izbora.

Članak 101.

Korištenje sredstava za rad i materijalnih sredstava stranke nadzire Nadzorni odbor stranke.

XIII. PRESTANAK RADA STRANKE

Članak 102.

Stranka može prestati djelovati u skladu sa zakonom kojim se uređuju političke stranke. Odluku o prestanku rada stranke donosi Skupština stranke dvotrećinskom većinom redovnih članova. Odlukom iz prethodnog stavka odlučit će se o imovini stranke.

XIV. PRIJELAZNE I ZAVRŠNE ODREDBE

Članak 103.

Ovaj Statut stupa na snagu danom usvajanja na Osnivačkoj skupštini Stranke. Nakon provedbe u Ministarstvu pravosuđa i uprave, Statut će biti objavljen u »Narodnim novinama« i na internetskoj stranici stranke.

Petrinja, 1. ožujka 2025.

Predsjednik Stranke
 mr. sc. Jasenko Krovinović, v. r.